Alternativet løfter nu sløret for sine økonomiske bagmænd.

Efter kritik af at Alternativet først ville oplyse bidragsyderne i forbindelse med aflæggelsen af årsregnskabet, og altså efter folketingsvalget, sætter partiet nu navne og beløb på de to største:

Den dansk-canadiske ejer af selskabet Urtekram, Ross Jackson, har givet to millioner kroner. Og den i London bosiddende direktør for OnApp, Ditlev Bredahl, har givet 450.000 kroner.

Selv om Ross Jacksons bidrag kan vise sig at være det største en enkeltperson har givet til et enkelt parti, afviser Alternativets formand, Uffe Elbæk, at partiet risikerer at blive økonomisk afhængig af sin rige onkel.

»Det er ikke et problem for os. Vi er rigtig glade for generøsiteten, og meget stolte af at stå sammen med Ross og Ditlev. Og så er det jo helt klart, at vi aldrig ville tage imod penge i den størrelsesorden, hvis ikke vi havde et værdifællesskab med dem. For eksempel betød det meget for mig, at de fra begyndelsen var klar over, med på og stolte af, at Alternativet er fuldstændig åbne om alle partidonationer. Så vi er bare glade, fordi donationerne betyder rigtig meget for så lille og nyt et parti som Alternativet,« siger Uffe Elbæk.

Den 76-årige Ross Jackson, der beskriver sig selv som »filantrop«, har tjent sine penge ved at udvikle softwaresystemer der kan bruges til finans- og valutahandel. Siden salget af virksomheden SimCorp har Ross Jackson dog ladet de fleste millioner vandre ud og ind af døren i den almennyttige fond Gaia, der investerer i bæredygtige ideer og virksomheder som Urtekram, der i dag er Skandinaviens største økologiske grossist.

Udover det er Ross Jackson forfatter til bogen Occupy World Street: A Global Roadmap for Radical Economic and Political Reform. En bog Uffe Elbæk har fremhævet som en af de bøger, der har gjort stort indtryk og overbevist ham om behovet for en bæredygtig omstilling af økonomien.

I lommen på en filantrop?

Ross Jackson forklarer sin støtte til Alternativet med henvisning til, at partiet er det eneste som erkender de problemer, Danmark og resten af verden står over for:

»De seneste 30 år er bruttonationalproduktet vokset i Danmark og en række andre lande, men resultatet har været et dårligere miljø og større ulighed – og uden at vi har fået en bedre livskvalitet. Samtidig sætter verdensøkonomien velfærdsstaten under pres, fordi arbejdspladserne forlader landet. Der er Alternativet det eneste parti som prøver at sætte en ny dagsorden ved at sige, at vi er nødt til at diskutere de her problemer,« siger Ross Jackson og fortsætter:

»De store partier er ikke interesserede i den diskussion, for de har ingen løsning. Deres eneste løsning er mere vækst. Men når vi allerede er vokset mere end jorden kan tåle, hvordan kan vi så blive ved med at sige, at det løser problemet med mere vækst?«

Den anden af Alternativets store bidragsydere er den 42-årige Ditlev Bredahl, der har en fortid som assistent for Lone Dybkjær (R) i Europa-Parlamentet, og som har grundlagt selskabet OnApp der leverer softwareprodukter.

»Jeg er ikke engang enig med Alternativet i alle partiets forslag, men jeg kan rigtig godt lide dets tilgang, i mangel af et bedre ord, til dansk politik. Det er nytænkning. Men en af årsagerne er selvfølgelig også, at de har en stærk iværksætterkultur – og et grønt islæt – som jeg synes er smukt,« siger Ditlev Bredahl.

Ifølge loven skal partierne opgive navnene på virksomheder, organisationer eller enkeltpersoner som giver mere end 20.000 kroner, men ikke beløbets størrelse.

Derfor ved ingen, hvor meget virksomheder som A.P. Møller Mærsk og enkeltpersoner som Lego-milliardæren Kjeld Kirk Kristiansen og Saxo Bank-direktøren Lars Seier Christensen giver. Sidstnævnte udtalte i marts, at han forventede at have givet et »millionbeløb« til Liberal Alliance, når året er omme.

Roger Buch, forskningschef i samfundsfag ved Danmarks Medie- og Journalisthøjskole, kalder imidlertid Ross Jacksons bidrag til Alternativet for et »kæmpebeløb« især til et nyt og lille parti og sammenligner det netop med Saxo Banks støtte til Liberal Alliance.

»Frygten er jo altid, om et parti – og i dette tilfælde Alternativet – derved ender i lommen på nogen. Men det er altid svært at vide, om sponsoren har valgt partiet, fordi han er enig. Eller om partiet tilpasser politikken, så sponsoren kan blive tilfreds. Liberal Alliance gik jo ind for skattelettelser, før Saxo Bank begyndte at støtte partiet. Omvendt kan man sige, at det også vil være svært af skifte mening om skattepolitikken, hvis Liberal Alliance gerne vil fastholde Saxo Bank. Så der opstår en form for afhængighed, når man er et lille og fattigt parti og får en stor donation,« siger Roger Buch.

Enhedslisten, der ligesom Alternativet har fuld åbenhed om partiregnskabet, opfordrer Uffe Elbæk til ikke at lade sig forblænde af millionerne.

»Vi har godt nok aldrig fået et så stort bidrag fra en enkelt bidragsyder, og jeg håber selvfølgelig også for Alternativet, at de har valg deres økonomiske støtter med omhu, og ikke lader sig forblænde af det store beløb, men formår at holde en kritisk distance,« siger retsordfører, Pernille Skipper.